ธปท.รับการเมืองกระทบจีดีพีไตรมาส2แรง
ธปท.ยอมรับเหตุไม่สงบทางการเมืองกระทบการขยายตัวทางเศรษฐกิจช่วงไตรมาส2รุนแรง เล็งทบทวนการเติบโตใหม่
27 พ.ค. 2553

ธปท.ยอมรับเหตุไม่สงบทางการเมืองกระทบการขยายตัวทางเศรษฐกิจช่วงไตรมาส2รุนแรง เล็งทบทวนการเติบโตใหม่
นางธาริษา วัฒนเกส ผู้ว่าการธนาคารแห่งประเทศไทย  (ธปท.) ยอมรับว่า เหตุการณ์ความไม่สงบทางการเมืองในช่วงที่ผ่านส่งผลต่อกระทบอัตราการขยายตัวทางเศรษฐกิจ(จีดีพี)ของประเทศ ซึ่งผลน่าจะออกมาค่อนข้างรุนแรงในช่วงไตรมาสที่ 2 ปีนี้อย่างแน่นอน ซึ่งธปท.จะนำประเด็นที่เกี่ยวไปประเมิน เพื่อทบทวนการคาดการณ์จีดีพีทั้งปีอีกครั้ง
ทั้งนี้ ปัจจัยบวกต่อเศรษฐกิจในช่วงนี้มีเพียงปัจจัยเดียว คือการส่งออกที่ยังขยายตัวได้ดี ส่วนภาคการท่องเที่ยวและการบริโภคภายในประเทศ รวมทั้งการลงทุน ได้รับผลกระทบจากปัญหาความไม่สงบทางการเมืองทั้งสิ้น อย่างไรก็ตามก่อนจะมีการทบทวนจีดีครั้งใหม่ในวันที่ 23 ก.ค.นี้ ธปท.จะยังใช้คาดการณ์จีดีพีเดิมที่ระดับ 4.3-5.8%
“นอกจากนี้ ธปท.ยังอยู่ระหว่างการติดตามแนวโน้มผลกระทบจากปัจจัยการเมือง และการจลาจลที่เกิดขึ้น ว่าจะกระทบต่อเนื่องไปถึงการขยายตัวสินเชื่อของธนาคารพาณิชย์โดยรวมในไตรมาสที่ 2 หรือในครึ่งหลังของปีนี้ด้วยหรือไม่  เพราะนอกเหนือจากสินเชื่อของลูกค้าที่อยู่ในพื้นที่ชุมนุมโดยตรงหรือพื้นที่ใกล้เคียงแล้ว ยังต้องดูผลกระทบสินเชื่อที่เกี่ยวเนื่องกันด้วยหรือไม่ โดยธปท.จะติดตามเรื่อนี้อย่างใกล้ชิดต่อไป” ผู้ว่าการธปท.กล่าว
อย่างไรก็ตาม ในภาวะเศรษฐกิจเช่นนี้ ต้องติดตามว่าคณะกรรมการนโยบายการเงิน(กนง.) ที่จะประชุมตัดสินดอกเบี้ยนโยบาย ในวันที่ 2 มิ.ย.นี้จะตัดสินใจคงหรือปรับขึ้นดอกเบี้ย จากระดับปัจจุบันที่ 1.25% ยังเป็นเรื่องที่ต้องติดตาม